কেউ কেউ মাঝামাঝি এক পথ অবলম্বন করেন। বিমূর্ত বা ইন্দ্রিয়গ্রাহ্য নয় এমন বাস্তবের সাথে বিমূর্ত ঘটনা ও বাস্তবের বয়ন করেন। এতে যোগাযোগের পথ সুগম হয় পাঠকের সাথে লেখকের। আমি যেমন আগেই বলেছি ঢুঁড়ে দেখা যায় নিত্য দেখা ঘটনাবলীর অন্তর্দেশে কোন অদৃশ্য সংগঠন পাওয়া যায় কিনা। এভাবেই মহৎ সব অন্তর্দৃষ্টিময় দার্শনিক রচনা, কবিতা, উপন্যাস ও বিবিধ রচনা দাঁড়িয়েছে। অস্তিত্বের নিত্যতার সাথে অনুভব ও ভাবনার ইন্দ্রিয় অতিক্রমী জগতের সম্মিলনে নতুন বাস্তবের জন্ম ঘটে। মনে পড়ে মাহমুদুল হকের জীবন আমার বোন এবং গার্সিয়া মার্কেজের গোত্রপিতার হেমন্ত। কিছুটা প্রসঙ্গান্তরের হলেও আমি রলা বার্তের আ লাভার্জ ডিসকোর্স এর নামও বলতে চাই এবেলা।